मेरी बात के खत्‍म होने के पहले ही जुसेप्‍पे ने असहमति में सिर हिलाना शुरू कर दिया. मानो ऐसे तर्कों को उसने पहले भी दसियों मर्तबे सुना हो और बहुत पहले उन्‍हें गंभीरता से लेना बंद कर चुका हो. बुदबुदाहटों में कहता रहा- मनी इज़ नेवर ए प्रॉबलम. नॉट फ़ॉर यूअर क्‍लास ऑफ़ पीपल. दिक़्क़त दूसरी है. आंतरिक है. कमज़ोरी की, कायरता की. इनिशियेटिव लेने से सकुचाते रहने की. घबराते रहने की. उससे यही होगा कि दिमाग में फ़ि‍ल्‍में बनेंगी, बनती रहेंगी; छोटी, बड़ी, किसिम-किसिम की, वास्‍तविक जीवन में उनकी मेकिंग नहीं होगी!